ເລຂາທິການໃຫຍ່ ສປຊ ກ່າວວ່າ ບັນຫາ ໄຊປຣັສ ໃກ້ຈະໄດ້ຮັບ ການແກ້ໄຂແລ້ວ
ເລຂາທິການ​ໃຫຍ່​ ສະຫະ​ປະຊາ​ຊາດ ກ່າວ​ວ່າ ການ​ແກ້​ໄຂ​ ບັນຫາແບ່ງ​ແຍກ ​ໃນໄຊປຣັສ ​ທີ່​ມີ​ມາ​ໄດ້ 40 ປີ ແມ່ນ​​ໃກ້ຈະ​ຕົກລົງ​ກັນ​ໄດ້ແລ້ວ​​.
ເລຂາທິການໃຫຍ່ສະຫະປະຊາຊາດ ທ່ານ Antonio Guterres ກ່າວວ່າ ການແກ້ໄຂຕໍ່ບັນຫາແບ່ງແຍກ ໃນ Cyprus ທີ່ມີມາໄດ້ 40 ປີແລ້ວນັ້ນແມ່ນໃກ້ຈະຕົກລົງກັນໄດ້ແລ້ວແຕ່ກໍບໍ່ຄວນຄາດວ່າຈະ “ເປັນໄປຢ່າງໄວວາ ” ທ່ານ Guterres ຮ່ວມກັບປະທານາທິບໍດີ Cyprus ເຊື້ອສາຍກຣີສ ທ່ານ Nicos Anas- tasiades ແລະຜູ້ນຳ Cyprus ເຊື້ອສາຍເທີກີ ທ່ານ Mustafa Akinci ຢູ່ທີ່ນະຄອນ Geneva ໃນວັນພະຫັດວານນີ້ ໃນຄວາມພະຍຊາຍາມອີກຄັ້ງນຶ່ງເພື່ອໃຫ້ບັນລຸຂໍ້ຕົກລົງ ບັນດາລັດຖະມົນຕີຕ່າງປະເທດ ຂອງກຣິສ ເທີກີ ແລະອັງກິດ ກໍໄດ້ເຂົ້າຮ່ວມປະຊຸມ ພວກເຂົາເຈົ້າຈະເປັນຜູ້ຄໍ້າປະກັນຂໍ້ຕົກລົງຢູ່ Cyprus ທ່ານ Guterres ໄດ້ກ່າວຕໍ່ບັນດານັກຂ່າວລະຫວ່າງການພັກຜ່ອນໃນລະຫວ່າງ ການເຈລະຈາວ່າ “ທ່ານບໍ່ສາມາດຄາດຫວັງທີ່ຈະໃຫ້ເກີດອະພິນິຫານ ຫລືການແກ້ໄຂໃນທັນທີໄດ້ ພວກເຮົາບໍ່ໄດ້ຫວັງວ່າຈະມີການແກ້ໄຂຢ່າງວ່ອງໄວ ພວກເຮົາກຳລັງຊອກຫາການແກ້ໄຂອັນໜັກແໜ້ນ ແລະຍືນຍົງ ແກ່ສາທາລະນະລັດ Cyprus ແລະເພື່ອບັນດາປະຊາຄົມໃນສາທາລະນະ Cyprus ” ທ່ານກ່າວວ່າ ໄດ້ມີການສະເໜີຫລາຍຢ່າງໃນວັນພະຫັດວານນີ້ ຮວມທັງອັນນຶ່ງທີ່ຈະແກ້ໄຂຕໍ່ຄຳຖາມສຳຄັນໆ ທີ່ໄດ້ເຮັດໃຫ້ຂໍ້ຕົກລົງຂັ້ນສຸດທ້າຍໄດ້ມີການຊັກຊ້າມາເປັນເວລາຫລາຍປີ ນັ້ນກໍຄືເຂດນ້ຳດິນແດນ ສິດທິໃນການຄອບຄອງຊັບສົມບັດ ແລະຄວາມສຳພັນກັບສະຫະພາບຢູໂຣບ ບັນຫາທີ່ຫຍຸ້ງຍາກອີກຢ່າງນຶ່ງກໍຄື ເທີກີໄດ້ຮຽກຮ້ອງ ໃຫ້ອະນຸຍາດໃຫ້ຕົນຮັກສາກຳລັງຢູ່ໃນ Cyprus ໃນອັນທີ່ກຣິສເຫັນວ່າ ເປັນການຂົ່ມຂູ່ນັ້ນ ແຕ່ກໍເປັນຮ່ອງຮອຍຂອງຄວາມກ້າວໜ້າທີ່ສຳຄັນແບບທີ່ບໍ່ເຄີຍມີມາກ່ອນ ນັ້ນກໍຄື ບັນດາຜູ້ນຳທັງຂອງເຊື້ອສາຍກຣີສ ແລະເທີກີ ໃນ Cyprus ໄດ້ແລກປ່ຽນແຜນທີ່ກັນໃນວັນພຸດຜ່ານມາ ທີ່ໄດ້ສະແດງໃຫ້ເຫັນ ຂໍ້ສະເໜີກ່ຽວກັບເຂດແດນ ຮວມທັງດິນແດນທີ່ຝ່າຍເທີກີ ໄດ້ເຫັນດີ ທີ່ຈະສົ່ງຄືນໃຫ້ແກ່ຝ່າຍກຣິສ